	See dokument on ravimi AVAMYS heakskiidetud ravimiteave, milles kuvatakse märgituna pärast eelmist menetlust (EMEA/H/C/PSUSA/00009154/202404) tehtud muudatused, mis mõjutavad ravimiteavet.

Lisateave on Euroopa Ravimiameti veebilehel: https://www.ema.europa.eu/en/medicines/human/EPAR/avamys



I LISA

RAVIMI OMADUSTE KOKKUVÕTE

1.
RAVIMPREPARAADI NIMETUS
AVAMYS 27,5 mikrogrammi/annus, ninasprei suspensioon

2.
KVALITATIIVNE JA KVANTITATIIVNE KOOSTIS
Üks pihustusannus sisaldab 27,5 mikrogrammi flutikasoonfuroaati.

Teadaolevat toimet omav abiaine

Üks pihustusannus sisaldab 8,25 mikrogrammi bensalkooniumkloriidi.

Abiainete täielik loetelu vt lõik 6.1.

3.
RAVIMVORM
Ninasprei, suspensioon.

Valge suspensioon.

4.
KLIINILISED ANDMED
4.1
Näidustused
Avamys on näidustatud kasutamiseks täiskasvanutel, noorukitel ja lastel (6‑aastastel ja vanematel)

Avamys on näidustatud allergilise riniidi sümptomite raviks.

4.2
Annustamine ja manustamisviis

Annustamine
Täiskasvanud ja noorukid (12‑aastased ja vanemad)

Soovitatav algannus on kaks pihustusannust (27,5 mikrogrammi flutikasoonfuroaati annuse kohta) kummassegi ninasõõrmesse üks kord päevas (ööpäevane koguannus 110 mikrogrammi).

Kui on saavutatud piisav kontroll haigusnähtude üle, võib säilitusraviks vähendada annust ühe pihustuseni kummassegi ninasõõrmesse üks kord päevas (ööpäevane koguannus 55 mikrogrammi).

Annust tuleb tiitrida väikseima annuseni, mis säilitab efektiivse kontrolli haigusnähtude üle.

Lapsed (6...11‑aastased)

Soovitatav algannus on üks pihustusannus (27,5 mikrogrammi flutikasoonfuroaati annuse kohta) kummassegi ninasõõrmesse üks kord päevas (ööpäevane koguannus 55 mikrogrammi).

Patsiendid, kellel ei piisa ühest annusest kummassegi ninasõõrmesse üks kord päevas (ööpäevane koguannus 55 mikrogrammi), võivad manustada kaks annust kummassegi ninasõõrmesse üks kord päevas (ööpäevane koguannus 110 mikrogrammi). Kui on saavutatud piisav kontroll haigusnähtude üle, on soovitatav annuse vähendamine ühe pihustuseni kummassegi ninasõõrmesse üks kord päevas (ööpäevane koguannus 55 mikrogrammi).

Täieliku terapeutilise kasu saamiseks on soovitatav ravimi regulaarne kasutamine. Toime algust on täheldatud juba 8 tundi pärast esimest manustamist. Siiski saabub maksimaalne toime pärast mitu päeva kestnud ravi ning patsienti tuleb teavitada sellest, et sümptomid paranevad ravimi pideval regulaarsel kasutamisel (vt lõik 5.1). Ravi kestus peab piirduma perioodiga, mis vastab kokkupuutele allergeeniga.

Alla 6 aasta vanused lapsed
Avamys’e ohutus ja efektiivsus lastel vanuses alla 6 aasta ei ole tõestatud. Antud hetkel teadaolevad andmed on esitatud lõikudes 5.1 ja 5.2, aga soovitusi annustamise kohta ei ole võimalik anda. 

Eakad patsiendid
Nendel patsientidel ei ole vaja annust muuta (vt lõik 5.2).

Neerukahjustus
Nendel patsientidel ei ole vaja annust muuta (vt lõik 5.2).

Maksakahjustus

Maksakahjustusega patsientidel ei ole vaja annust muuta (vt lõik 5.2).

Manustamisviis

Avamys ninasprei on ette nähtud ainult nasaalseks manustamiseks.

Enne kasutamist tuleb ninaspreid loksutada. Et valmistada ninasprei ette esmakordseks kasutamiseks, tuleb pihustada vähemalt 6 annust õhku (kuni tekib peen udu), hoides ninaspreid püstises asendis. Uus ettevalmistus (umbes 6 annuse pihustamine õhku, kuni tekib peen udu) on vajalik ainult juhul, kui kate on olnud lahti 5 päeva või ninaspreid ei ole kasutatud 30 või enam päeva.

Pärast kasutamist tuleb otsik puhastada ja kate sulgeda. 

4.3
Vastunäidustused
Ülitundlikkus toimeaine või lõigus 6.1 loetletud mis tahes abiaine suhtes.

4.4
Erihoiatused ja ettevaatusabinõud kasutamisel 

Kortikosteroidide süsteemsed toimed

Nasaalse kortikosteroidi süsteemsed toimed võivad tekkida eriti suurte annuste pikaajalisel kasutamisel. Need toimed tekivad palju väiksema tõenäosusega kui suukaudsete kortikosteroidide puhul ning võivad erinevate patsientide ja kortikosteroidpreparaatide puhul varieeruda. Võimalikud süsteemsed toimed on järgmised: Cushingi sündroom, Cushingi sündroomile sarnased sümptomid, neerupealiste supressioon, kasvupeetus lastel ja noorukitel, katarakt, glaukoom ja harvem mitmesugused psühholoogilised või käitumuslikud muutused, sealhulgas psühhomotoorne hüperaktiivsus, unehäired, ärevus, depressioon või agressiivsus (eriti lastel). 
Ravi nasaalsete kortikosteroidide soovitatust suuremate annustega võib viia kliiniliselt olulise neerupealiste supressiooni tekkeni. Kui on tõendeid soovitatust suuremate annuste kasutamisest, tuleb kaaluda süsteemse kortikosteroidi täiendavat manustamist stressiperioodidel või plaaniliste operatsioonide puhul. Flutikasoonfuroaadi annust 110 mikrogrammi üks kord päevas ei seostatud hüpotaalamuse-hüpofüüsi-adrenaalse (HPA) telje supressiooniga täiskasvanutel, noorukitel või lastel. Kuid intranasaalse flutikasoonfuroaadi annust tuleb vähendada väikseima efektiivse annuseni, mis tagab kontrolli riniidi sümptomite üle. Nagu kõigi intranasaalsete kortikosteroidide puhul, tuleb arvesse võtta kortikosteroidide kogu süsteemset toimet, kui samaaegselt kasutatakse mis tahes muud kortikosteroidravi.
Kui on põhjust kahtlustada neerupealiste funktsiooni häiret, peab olema ettevaatlik patsientide süsteemselt steroidravilt flutikasoonfuroaadile üleviimisel.

Nägemishäired
Süsteemsete ja toopiliste kortikosteroidide kasutamisel võivad tekkida nägemishäired. Kui patsiendil tekivad sümptomid nagu ähmane nägemine või muud nägemishäired, tuleb kaaluda patsiendi suunamist silmaarsti juurde võimalike põhjuste hindamiseks, milleks võivad olla katarakt, glaukoom või harvaesinevad haigused, näiteks tsentraalne seroosne korioretinopaatia, millest on teatatud pärast süsteemsete ja toopiliste kortikosteroidide kasutamist.
Kasvupeetus

Nasaalsete kortikosteroidide kasutamisel lubatud annustes on lastel kirjeldatud kasvupeetust. Lastel, kes said ühe aasta jooksul ravi flutikasoonfuroaadiga annuses 110 mikrogrammi ööpäevas, on täheldatud kasvukiiruse aeglustumist (vt lõigud 4.8 ja 5.1). Seetõttu tuleb lastel kasutada väikseimat võimalikku efektiivset annust, mis tagab piisava kontrolli haigusnähtude üle (vt lõik 4.2). Soovitatav on kasvu regulaarne jälgimine lastel, kes saavad pikaajalist ravi nasaalsete kortikosteroididega. Kui kasv aeglustub, tuleb raviplaan üle vaadata eesmärgiga vähendada nasaalse kortikosteroidi annust, võimalusel väikseima efektiivse annuseni, mis tagab kontrolli haigusnähtude üle. Lisaks tuleb kaaluda patsiendi suunamist pediaatri konsultatsioonile (vt lõik 5.1).

Ritonaviiri saavad patsiendid

Ritonaviiri samaaegne manustamine ei ole soovitatav flutikasoonfuroaadi süsteemse ekspositsiooni suurenemise riski tõttu (vt lõik 4.5).

Abiained
Ravim sisaldab bensalkooniumkloriidi. Pikaajaline kasutamine võib põhjustada ninalimaskesta turset.
4.5
Koostoimed teiste ravimitega ja muud koostoimed 

Koostoimed CYP3A inhibiitoritega

Flutikasoonfuroaat metaboliseerub kiiresti ulatuslikul esmasel maksapassaažil, mida vahendab tsütokroom P450 3A4. 

Ühe teise CYP3A4 vahendusel metaboliseeruva glükokortikoidi (flutikasoonpropionaadi) kasutamisel saadud andmete põhjal ei ole soovitatav ritonaviiri samaaegne manustamine, kuna esineb flutikasoonfuroaadi süsteemse ekspositsiooni suurenemise risk.

Flutikasoonfuroaadi manustamisel koos tugevatoimeliste CYP3A inhibiitoritega (sealhulgas kobitsistaati sisaldavate ravimitega) peab olema ettevaatlik, sest võib eeldada süsteemsete kõrvaltoimete suurenenud riski. Koosmanustamist tuleb vältida, välja arvatud juhul, kui oodatav kasu kaalub üles kortikosteroidi süsteemsete kõrvaltoimete suurenenud riski ning sellisel juhul tuleb patsiente jälgida kortikosteroidi süsteemsete kõrvaltoimete suhtes. Intranasaalse flutikasoonfuroaadi ja tugevatoimelise CYP3A4 inhibiitori ketokonasooli koostoime uuringus oli flutikasoonfuroaadi kontsentratsioon määratav rohkematel patsientidel ketokonasooli (6 patsiendil 20‑st) kui platseebo rühmas (ühel patsiendil 20‑st). See väike ekspositsiooni suurenemine ei põhjustanud 24‑tunni seerumi kortisoolitaseme statistiliselt olulist erinevust kahe rühma vahel.

Ensüümi indutseerimise ja inhibeerimise andmed näitavad, et kliiniliselt kasutatavate intranasaalsete annuste puhul puudub isegi teoreetiline risk metaboolsete koostoimete tekkeks flutikasoonfuroaadi ja teiste ravimite tsütokroom P450 vahendatud metabolismi vahel. Seetõttu ei ole läbi viidud kliinilisi uuringuid, et hinnata flutikasoonfuroaadi koostoimeid teiste ravimitega.

4.6
Fertiilsus, rasedus ja imetamine

Rasedus

Flutikasoonfuroaadi kasutamise kohta rasedatel ei ole piisavalt andmeid. Loomkatsetes on glükokortikosteroidid põhjustanud väärarenguid (sh suulaelõhet) ja intrauteriinset kasvupeetust. See ei ole tõenäoline soovitatavate nasaalsete annuste kasutamisel inimestel, mis viib minimaalse süsteemse ekspositiooni tekkeni (vt lõik 5.2). Flutikasoonfuroaati tohib raseduse ajal kasutada ainult juhul, kui ravist saadav kasu emale ületab võimalikud ohud lootele/lapsele.

Imetamine

Ei ole teada, kas nasaalselt manustatud flutikasoonfuroaat eritub inimese rinnapiima. Flutikasoonfuroaadi manustamist rinnaga toitvatele naistele tuleb kaaluda vaid juhul, kui oodatav kasu emale on suurem võimalikust ohust lapsele.

Fertiilsus

Puuduvad andmed toime kohta fertiilsusele inimestel.

4.7
Toime reaktsioonikiirusele

Avamys ei oma või omab ebaolulist toimet autojuhtimise ja masinate käsitsemise võimele.

4.8
Kõrvaltoimed

Ohutusandmete kokkuvõte

Flutikasoonfuroaadiga ravi ajal kõige sagedamini kirjeldatud kõrvaltoimed on ninaverejooks, ninalimaskesta haavandid ja peavalu. Kõige tõsisemad kõrvaltoimed on harva kirjeldatud ülitundlikkusreaktsioonid, sh anafülaksia (vähem kui 1 juht 1000 patsiendi kohta).

Kõrvaltoimete loetelu tabelina

Sesoonse ja aastaringse allergilise riniidi korral kasutatud flutikasoonfuroaadi ohutuse ja efektiivsuse uuringutes sai ravi üle 2700 patsiendi. Sesoonse ja aastaringse allergilise riniidi korral läbi viidud flutikasoonfuroaadi ohutuse ja efektiivsuse uuringutes ravi saanud laste seas olid 243 patsienti vanuses 12 kuni <18 aastat, 790 patsienti vanuses 6 kuni <12 aastat ja 241 patsienti vanuses 2 kuni <6 aastat.

Kõrvaltoimete esinemissageduse määramiseks kasutati andmeid suurtest kliinilistest uuringutest. Kasutatakse järgmist esinemissageduse klassifikatsiooni: väga sage (1/10; sage (1/100 kuni (1/10; aeg‑ajalt (1/1000 kuni (1/100; harv (1/10000 kuni (1/1000; väga harv (1/10000; teadmata (ei saa hinnata olemasolevate andmete alusel).

	Immuunsüsteemi häired

	Harv
	Ülitundlikkusreaktsioonid, sealhulgas anafülaksia, angioödeem, lööve ja urtikaaria

	Silma kahjustused

	Teadmata
	Mööduvad muutused silmades (vt Kliiniline kogemus), ähmane nägemine (vt ka lõik 4.4).

	Närvisüsteemi häired

	Sage
	Peavalu

	Teadmata
	Düsgeusia, ageusia, anosmia

	Respiratoorsed, rindkere ja mediastiinumi häired

	Väga sage
	*Ninaverejooks

	Sage
	Ninalimaskesta haavandid, düspnoe**

	Aeg‑ajalt
	Valu ninas, ebamugavustunne ninas (sh põletustunne, ärritusnähud ja valulikkus ninas), ninalimaskesta kuivus.

	Väga harv
	Ninavaheseina perforatsioon

	Teadmata
	Bronhospasm, düsfoonia, afoonia

	Lihaste, luustiku ja sidekoe kahjustused (lapsed)

	Teadmata
	***Kasvupeetus (vt Kliiniline kogemus).


Valitud kõrvaltoimete kirjeldus

Ninaverejooks

*Ninaverejooks oli üldiselt kerge kuni keskmise raskusega. Täiskasvanutel ja noorukitel oli ninaverejooksu esinemissagedus suurem pikaajalise (üle 6 nädala) kui lühiajalise (kuni 6 nädalat) kasutamise korral. 

Süsteemsed toimed

Tekkida võivad nasaalsete kortikosteroidide süsteemsed toimed, eriti kui neid kasutatakse pikaajaliselt suurtes annustes (vt lõik 4.4). Nasaalseid kortikosteroide saavatel lastel on kirjeldatud kasvupeetust.

**Düspnoe juhtudest teatati flutikasoonfuroaadi kliinilistes uuringutes rohkem kui 1%‑l patsientidest; sarnast esinemissagedust täheldati ka platseeborühmades.

Lapsed

Ravimi ohutus lastel vanuses alla 6 aasta ei ole piisavalt tõestatud. Lastel täheldatud kõrvaltoimete sagedus, tüüp ja raskus on sarnased täiskasvanutel täheldatuga.

Ninaverejooks

*Laste kuni 12‑nädalase kestusega kliinilistes uuringutes oli ninaverejooksu esinemissagedus sarnane flutikasoonfuroaati ja platseebot saanud patsientidel.

Kasvupeetus

**Üheaastases kliinilises uuringus, kus hinnati 110 mikrogrammi üks kord päevas flutikasoonfuroaati saanud puberteedieelses eas laste kasvu, täheldati kasvukiiruse keskmist ravierinevust ‑0,27 cm aastas võrreldes platseeboga (vt Kliiniline efektiivsus ja ohutus).

Võimalikest kõrvaltoimetest teatamine
Ravimi võimalikest kõrvaltoimetest on oluline teatada ka pärast ravimi müügiloa väljastamist. See võimaldab jätkuvalt hinnata ravimi kasu/riski suhet. Tervishoiutöötajatel palutakse kõigist võimalikest kõrvaltoimetest teatada riikliku teavitamissüsteemi (vt V lisa) kaudu. 

4.9
Üleannustamine
Biosaadavuse uuringus manustati kuni 2640 mikrogrammi suuruseid ööpäevaseid intranasaalseid annuseid kolme päeva jooksul ilma, et oleks ilmnenud soovimatuid süsteemseid reaktsioone (vt lõik 5.2).

Äge üleannustamine ei vaja tõenäoliselt muud ravi peale jälgimise.

5.
FARMAKOLOOGILISED OMADUSED
5.1 
Farmakodünaamilised omadused
Farmakoterapeutiline rühm: Nasaalsed preparaadid, kortikosteroidid. ATC-kood: R01AD12

Toimemehhanism

Flutikasoonfuroaat on sünteetiline trifluoreeritud kortikosteroid, millel on väga suur afiinsus glükokortikoidretseptorite suhtes ja tugev põletikuvastane toime.

Kliiniline efektiivsus ja ohutus

Sesoonne allergiline riniit täiskasvanutel ja noorukitel

Kõigis neljas uuringus vähendas flutikasoonfuroaadi ninasprei 110 mikrogrammi üks kord päevas platseeboga võrreldes oluliselt ninasümptomite (ninavoolus, ninakinnisus, aevastamine ja sügelus ninas) ning silmasümptomite (silmade sügelus/kipitus, pisaravool ja punetus) esinemist. Üks kord päevas manustamisel püsis toime kogu 24‑tunnise manustamisperioodi jooksul.

Ravitoime algust täheldati juba 8 tundi pärast esimest manustamist, toime tugevnes järgnevate päevade jooksul.

Flutikasoonfuroaadi ninasprei toimel paranes kõigis neljas uuringus oluliselt üldise ravitoime tajumine patsientide poolt ja patsientide haigusega seotud elukvaliteet (rinokonjunktiviidi elukvaliteedi küsimustik – RQLQ).

Aastaringne allergiline riniit täiskasvanutel ja noorukitel

Flutikasoonfuroaadi ninasprei manustamisel annuses 110 mikrogrammi üks kord päevas vähenesid platseeboga võrreldes oluliselt ninasümptomid ning paranes üldise ravitoime tajumine patsientide poolt kolmes uuringus.

Ühes uuringus vähenesid flutikasoonfuroaadi ninasprei manustamisel annuses 110 mikrogrammi üks kord päevas platseeboga võrreldes oluliselt silmasümptomid ja paranes patsientide haigusega seotud elukvaliteet (RQLQ).

Üks kord päevas manustamisel püsis toime kogu 24‑tunnise manustamisperioodi jooksul.

Kaheaastases uuringus, mille eesmärk oli hinnata flutikasoonfuroaadi (110 mikrogrammi üks kord päevas ninasprei) ohutust silmadele, said aastaringse allergilise riniidiga täiskasvanud ja noorukid flutikasoonfuroaati (n=367) või platseebot (n=181). Esmaste tulemusnäitajate osas [aeg tagumise subkapsulaarse hägususe suurenemiseni (0,3 algväärtusest läätse hägususe klassifikatsioonisüsteemi põhjal, versioon III (LOCS [Lens Opacities Classification System] III aste)) ja aeg silmasisese rõhu tõusuni (7 mmHg algväärtusest) puudus statistiliselt oluline erinevus kahe grupi vahel.Tagumise subkapsulaarse hägususe suurenemist ((0,3 algväärtusest) esines sagedamini 110 mikrogrammi flutikasoonfuroaadiga ravitud isikutel [14 (4%)] võrreldes platseeboga [4 (2%)] ning see oli mööduva iseloomuga kümnel flutikasoonfuroaadi rühma ja kahel platseeborühma kuulunud isikul. Silmasisese rõhu tõusu ((7 mmHg algväärtusest) esines sagedamini 110 mikrogrammi flutikasoonfuroaadiga ravitud isikutel: seitsmel isikul (2%), kes said 110 mikrogrammi flutikasoonfuroaati üks kord päevas, ja ühel platseebot saanud isikul (<1%). Need juhud olid mööduva iseloomuga kuuel flutikasoonfuroaadi rühma ja ühel platseeborühma kuulunud isikul. 52. ja 104. nädalal jäid 95%‑l mõlema ravirühma isikutest tagumise subkapsulaarse hägususe väärtused ± 0,1 piiridesse võrreldes algväärtustega kummagi silma puhul ning 104. nädalal oli ≤1%‑l mõlema ravirühma isikutest tagumine subkapsulaarne hägusus suurenenud (0,3 algväärtusest. 52. ja 104. nädalal jäid enamikel isikutel (>95%) silmasisese rõhu väärtused ± 5 mmHg piiridesse algväärtusest. Tagumise subkapsulaarse hägususe suurenemise või silmasisese rõhu tõusuga ei kaasnenud kõrvaltoimetena katarakti ega glaukoomi.
Lapsed

Sesoonne ja aastaringne allergiline riniit lastel

Lastele soovitatav annustamine põhineb allergilise riniidiga lastelt saadud efektiivsuse andmete hindamisel.

Sesoonse allergilise riniidi korral oli flutikasoonfuroaadi ninasprei annuses 110 mikrogrammi üks kord päevas efektiivne, kuid ühegi tulemusnäitaja osas ei täheldatud olulisi erinevusi flutikasoonfuroaadi ninasprei (55 mikrogrammi üks kord ööpäevas) ja platseebo vahel. 

Aastaringse allergilise riniidi korral tagas flutikasoonfuroaadi ninasprei annuses 55 mikrogrammi üks kord päevas 4‑nädalase ravi kestel ühtlasema toime kui 110 mikrogrammi üks kord päevas. Sama uuringu 6 ja 12 nädala jooksul läbi viidud post-hoc analüüs ja 6‑nädalane HPA telje ohutuse uuring toetasid flutikasoonfuroaadi ninasprei 110 mikrogrammi üks kord päevas efektiivsust.

6‑nädalases uuringus, mis hindas flutikasoonfuroaadi ninasprei 110 mikrogrammi üks kord päevas toimet neerupealiste funktsioonile 2...11 aasta vanustel lastel, ilmnes olulise toime puudumine 24‑tunni seerumi kortisoolisisaldusele platseeboga võrreldes.

Randomiseeritud topeltpimedas paralleelsete rühmadega mitmekeskuselises üheaastases platseebokontrollitud kliinilises kasvu-uuringus hinnati stadiomeetri abil 110 mikrogrammi ööpäevas manustatud flutikasoonfuroaadi ninasprei toimet kasvukiirusele 474 puberteedieelses eas lapsel (tüdrukute vanus 5...7,5 aastat ja poiste vanus 5...8,5 aastat). 52‑nädalase raviperioodi jooksul oli keskmine kasvukiirus aeglasem flutikasoonfuroaati saanud patsientidel (5,19 cm aastas) platseebot saanud patsientidega võrreldes (5,46 cm aastas). Keskmine ravierinevus oli -0,27 cm aastas [95% CI ‑0,48...‑0,06].

Sesoonne ja aastaringne allergiline riniit lastel (vanuses alla 6 aasta)
Ohutuse ja efektiivsuse uuringud viidi läbi kokku 271‑l nii sesoonse kui aastaringse allergilise riniidiga patsiendil vanuses 2...5 aastat, kellest 176 last said flutikasoonfuroaati. Nendel patsientidel ei ole ravimi ohutus ja efektiivsus kindlaks tehtud. 

5.2
Farmakokineetilised omadused
Imendumine

Flutikasoonfuroaat imendub mittetäielikult ning läbib ulatusliku esmase passaaži maksas ja sooles, mille tulemusena on süsteemne ekspositsioon tähtsusetu. 110 mikrogrammi üks kord päevas intranasaalse manustamise tulemusena ei saavutata tavaliselt määratavat plasmakontsentratsiooni (< 10 pg/ml). Intranasaalse flutikasoonfuroaadi absoluutne biosaadavus on 0,50 %, seega on 110 mikrogrammi manustamise järgselt flutikasoonfuroaadi süsteemne saadavus alla 1 mikrogrammi (vt lõik 4.9). 

Jaotumine

Flutikasoonfuroaadi seonduvus plasmavalkudega on üle 99 %. Flutikasoonfuroaat jaotub laialdaselt, tasakaalukontsentratsiooni faasi jaotusruumala on keskmiselt 608 l.

Biotransformatsioon

Flutikasoonfuroaat eemaldatakse kiiresti (plasma kogukliirens 58,7 l/t) süsteemsest vereringest, maksas metaboliseerub ravim tsütokroom P450 ensüümi CYP3A4 vahendusel inaktiivseks 17β-karboksüülmetaboliidiks (GW694301X). Metabolism toimub põhiliselt S-fluorometüülkarbotioaadi rühma hüdrolüüsi teel, mille tulemusena moodustub 17β-karboksüülhappe metaboliit. In vivo uuringutes ei ole ilmnenud furoaadi rühma eraldumist, et moodustuks flutikasoon.

Eritumine

Suukaudse ja intravenoosse manustamise järgselt toimus eliminatsioon peamiselt fekaalsel teel, mis näitab flutikasoonfuroaadi ja tema metaboliitide eritumist sapiga. Intravenoosse manustamise järgselt oli eliminatsiooni faasi poolväärtusaeg keskmiselt 15,1 tundi. Uriiniga eritus vastavalt umbes 1 % ja 2 % suukaudselt ja intravenoosselt manustatud annusest.

Lapsed

Enamusel patsientidest ei ole flutikasoonfuroaadi sisaldus määratav (< 10 pg/ml) pärast 110 mikrogrammi üks kord päevas intranasaalset manustamist. Ravimi sisaldus oli määratav 15,1 % lastest pärast 110 mikrogrammi üks kord päevas ning vaid 6,8 % lastest pärast 55 mikrogrammi üks kord päevas intranasaalset manustamist. Puudusid tõendid flutikasoonfuroaadi suurema määratava sisalduse kohta väiksematel lastel (alla 6 aasta vanused). Flutikasoonfuroaadi keskmine kontsentratsioon oli 18,4 pg/ml 2...5‑aastastel ja 18,9 pg/ml 6...11‑aastastel lastel, kellel on ravimi sisaldus määratav pärast 55 mikrogrammi manustamist. 110 mikrogrammi manustamise järgselt oli keskmine kontsentratsioon 14,3 pg/ml ja 14,4 pg/ml vastavalt 2...5‑aastastel ja 6...11‑aastastel lastel, kellel oli ravimi sisaldus määratav. Väärtused on sarnased täiskasvanutel (12+) saadud väärtustega: määratava ravimisisaldusega isikutel oli keskmine kontsentratsioon 15,4 pg/ml ja 21,8 pg/ml vastavalt 55 mikrogrammi ja 110 mikrogrammi manustamise järgselt.

Eakad patsiendid

Farmakokineetilised andmed on saadud vaid väikeselt arvult eakatelt patsientidelt (≥ 65 aasta, n=23/872; 2,6 %). Puudusid tõendid flutikasoonfuroaadi määratava sisalduse suurema esinemissageduse kohta eakatel patsientidel nooremate patsientidega võrreldes.

Neerukahjustus

Pärast intranasaalset manustamist ei ole flutikasoonfuroaat määratav tervete vabatahtlike uriinis. Alla 1 % annusega seotud materjalist eritub uriiniga ning seetõttu ei ole oodata neerukahjustuse mõju flutikasoonfuroaadi farmakokineetikale.

Maksakahjustus

Puuduvad andmed intranasaalse flutikasoonfuroaadi kasutamise kohta maksakahjustusega patsientidel. Maksakahjustusega isikutele flutikasoonfuroaadi (flutikasoonfuroaadina või flutikasoonfuroaadi/vilanteroolina) inhalatsiooni teel manustamise järgselt saadud andmed kehtivad ka intranasaalse manustamise puhul. Uuringus, kus mõõduka maksakahjustusega (Child‑Pugh B) patsientidele manustati inhaleeritava flutikasoonfuroaadi 400 mikrogrammine üksikannus, suurenesid Cmax (42 %) ja AUC(0-∞) (172 %) ning vähenes mõõdukalt kortisoolisisaldus (keskmiselt 23 %) tervete isikutega võrreldes. Pärast suukaudu inhaleeritava flutikasoonfuroaadi/vilanterooli korduvat manustamist 7 päeva jooksul täheldati mõõduka või raske maksakahjustusega (Child‑Pugh B või C) isikutel flutikasoonfuroaadi süsteemse ekspositsiooni suurenemist (keskmiselt kaks korda, mõõdetuna AUC(0‑24) järgi) võrreldes tervete isikutega. Flutikasoonfuroaadi süsteemse ekspositsiooni suurenemist mõõduka maksakahjustusega isikutel (flutikasoonfuroaat/vilanterool 200/25 mikrogrammi) seostati seerumi kortisoolisisalduse keskmise 34% vähenemisega võrreldes tervete isikutega. Raske maksakahjustusega isikutel puudus mõju seerumi kortisoolisisaldusele (flutikasoonfuroaat/vilanterool 100/12,5 mikrogrammi). Nende leidude põhjal ei tohiks selles patsiendipopulatsioonis keskmine prognoositav ekspositsioon pärast 110 mikrogrammi intranasaalse flutikasoonfuroaadi manustamist põhjustada kortisooli supressiooni.

5.3
Prekliinilised ohutusandmed
Üldise toksilisuse uuringute leiud olid sarnased teiste glükokortikosteroidide puhul täheldatud leidudega ning need on seotud farmakoloogilise toime tugevnemisega. Need leiud ei ole tõenäoliselt olulised soovitatavate nasaalsete annuste kasutamisel inimestel, mille tulemusena tekkiv süsteemne ekspositsioon on minimaalne. Tavapärastes genotoksilisuse uuringutes ei ole täheldatud flutikasoonfuroaadi genotoksilisi toimeid. Lisaks ei täheldatud kaheaastastes ravimi inhalatsiooni teel manustamise uuringutes rottidel ja hiirtel kasvajate esinemissageduse raviga seotud suurenemist. 

6.
FARMATSEUTILISED ANDMED

6.1
Abiainete loetelu
Veevaba glükoos

Dispergeeruv tselluloos

Polüsorbaat 80

Bensalkooniumkloriid

Dinaatriumedetaat

Puhastatud vesi

6.2
Sobimatus
Ei kohaldata.

6.3
Kõlblikkusaeg
3 aastat

Kasutamisaegne kõlblikkusaeg: 2 kuud

6.4
Säilitamise eritingimused 
Mitte hoida külmkapis või sügavkülmas.

Hoida püstises asendis.

Hoida kate alati suletuna.

6.5
Pakendi iseloomustus ja sisu
14,2 ml I tüüpi või III tüüpi merevaikklaasist pudel, mis on varustatud mõõte‑spreipumbaga. 

Ravimpreparaat on müügil kolme pakendi suurusena: ühes pudelis on 30, 60 või 120 annust.

Kõik pakendi suurused ei pruugi olla müügil.

6.6
Erihoiatused ravimpreparaadi hävitamiseks ja käsitlemiseks
Erinõuded hävitamiseks puuduvad.

7.
MÜÜGILOA HOIDJA
GlaxoSmithKline Trading Services Limited 

12 Riverwalk
Citywest Business Campus

Dublin 24
Iirimaa
D24 YK11

8.
MÜÜGILOA NUMBER (NUMBRID) 

EU/1/07/434/001

EU/1/07/434/002

EU/1/07/434/003

9.
ESMASE MÜÜGILOA VÄLJASTAMISE/MÜÜGILOA UUENDAMISE KUUPÄEV
Müügiloa esmase väljastamise kuupäev: 11. jaanuar 2008

Müügiloa viimase uuendamise kuupäev: 17. detsember 2012

10.
TEKSTI LÄBIVAATAMISE KUUPÄEV
Täpne teave selle ravimpreparaadi kohta on Euroopa Ravimiameti kodulehel http://www.ema.europa.eu
II LISA

A.
RAVIMIPARTII KASUTAMISEKS VABASTAMISE EEST VASTUTAV(AD) TOOTJA(D)
B.
HANKE- JA KASUTUSTINGIMUSED VÕI PIIRANGUD

C.
MÜÜGILOA MUUD TINGIMUSED JA NÕUDED

D.
RAVIMPREPARAADI OHUTU JA EFEKTIIVSE KASUTAMISE TINGIMUSED JA PIIRANGUD
A.
RAVIMIPARTII KASUTAMISEKS VABASTAMISE EEST VASTUTAV(AD) TOOTJA(D)
Ravimipartii kasutamiseks vabastamise eest vastutava(te) tootja(te) nimi ja aadress
Glaxo Wellcome S.A.

Avenida de Extremadura 3

09400 Aranda de Duero

Burgos

Hispaania

Ravimi trükitud pakendi infolehel peab olema vastava ravimipartii kasutamiseks vabastamise eest vastutava tootja nimi ja aadress.

B.
HANKE- JA KASUTUSTINGIMUSED VÕI PIIRANGUD

Retseptiravim.

C.
MÜÜGILOA MUUD TINGIMUSED JA NÕUDED

· Perioodilised ohutusaruanded
Nõuded asjaomase ravimi perioodiliste ohutusaruannete esitamiseks on sätestatud direktiivi 2001/83/EÜ artikli 107c punkti 7 kohaselt liidu kontrollpäevade loetelus (EURD loetelu) ja iga hilisem uuendus avaldatakse Euroopa ravimite veebiportaalis.
D.
RAVIMPREPARAADI OHUTU JA EFEKTIIVSE KASUTAMISE TINGIMUSED JA PIIRANGUD
· Riskijuhtimiskava

Müügiloa hoidja peab nõutavad ravimiohutuse toimingud ja sekkumismeetmed läbi viima vastavalt müügiloa taotluse moodulis 1.8.2 esitatud kokkulepitud riskijuhtimiskavale ja mis tahes järgmistele ajakohastatud riskijuhtimiskavadele.
Ajakohastatud riskijuhtimiskava tuleb esitada:
· Euroopa Ravimiameti nõudel;
· kui muudetakse riskijuhtimissüsteemi, eriti kui saadakse uut teavet, mis võib oluliselt mõjutada riski/kasu suhet, või kui saavutatakse oluline (ravimiohutuse või riski minimeerimise) eesmärk.
III LISA

PAKENDI MÄRGISTUS JA INFOLEHT

A. PAKENDI MÄRGISTUS

	VÄLISPAKENDIL PEAVAD OLEMA JÄRGMISED ANDMED

KARP


	1.
RAVIMPREPARAADI NIMETUS


Avamys 27,5 mikrogrammi/annus ninasprei suspensioon

flutikasoonfuroaat

	2.
TOIMEAINE(TE) SISALDUS 


Iga annus sisaldab 27,5 mikrogrammi flutikasoonfuroaati

	3.
ABIAINED 


Sisaldab ka: Veevaba glükoos, dispergeeruv tselluloos, polüsorbaat 80, bensalkooniumkloriid, dinaatriumedetaat, puhastatud vesi.

	4.
RAVIMVORM JA PAKENDI SUURUS


Ninasprei, suspensioon

1 pudel ‑ 30 annust

1 pudel ‑ 60 annust

1 pudel ‑ 120 annust

	5.
MANUSTAMISVIIS JA –TEE(D)


Enne kasutamist korralikult loksutada.

Enne ravimi kasutamist lugege pakendi infolehte.

Nasaalne.

	6.
ERIHOIATUS, ET RAVIMIT TULEB HOIDA LASTE EEST VARJATUD JA KÄTTESAAMATUS KOHAS


Hoida laste eest varjatud ja kättesaamatus kohas.

	7.
TEISED ERIHOIATUSED (VAJADUSEL)


	8.
KÕLBLIKKUSAEG


Kõlblik kuni:

Kasutamisaegne kõlblikkusaeg: 2 kuud

	9.
SÄILITAMISE ERITINGIMUSED 


Mitte hoida külmkapis või sügavkülmas

Hoida püstises asendis.

Hoida kate alati suletuna.

	10.
ERINÕUDED KASUTAMATA JÄÄNUD RAVIMPREPARAADI VÕI SELLEST TEKKINUD JÄÄTMEMATERJALI HÄVITAMISEKS, VASTAVALT VAJADUSELE


	11.
MÜÜGILOA HOIDJA NIMI JA AADRESS


GlaxoSmithKline Trading Services Limited 

12 Riverwalk
Citywest Business Campus

Dublin 24
Iirimaa
D24 YK11

	12.
MÜÜGILOA NUMBER (NUMBRID)


EU/1/07/434/001

EU/1/07/434/002

EU/1/07/434/003

	13.
PARTII NUMBER


Partii nr: 

	14.
RAVIMI VÄLJASTAMISTINGIMUSED 


Retseptiravim.

	15.
KASUTUSJUHEND


	16.
TEAVE BRAILLE’ KIRJAS (PUNKTKIRJAS)


avamys

17.
AINULAADNE IDENTIFIKAATOR – 2D-vöötkood
Lisatud on 2D-vöötkood, mis sisaldab ainulaadset identifikaatorit.
18.
AINULAADNE IDENTIFIKAATOR – INIMLOETAVAD ANDMED
PC
SN

NN
	MINIMAALSED ANDMED, MIS PEAVAD OLEMA VÄIKESEL VAHETUL SISEPAKENDIL

NINASPREI SILT


	1.
RAVIMPREPARAADI NIMETUS JA MANUSTAMISTEE(D)


Avamys 27,5 mikrogrammi/annus ninasprei suspensioon

flutikasoonfuroaat

Nasaalne

	2.
MANUSTAMISVIIS


Enne ravimi kasutamist lugege pakendi infolehte.

	3.
KÕLBLIKKUSAEG


Kõlblik kuni: 

	4.
PARTII NUMBER


Partii nr: 

	5.
PAKENDI SISU KAALU, MAHU VÕI ÜHIKUTE JÄRGI


30 annust

60 annust

120 annust

	6.
MUU


B. PAKENDI INFOLEHT

Pakendi infoleht: teave kasutajale

Avamys 27,5 mikrogrammi/annus ninasprei suspensioon

flutikasoonfuroaat

Enne ravimi kasutamist lugege hoolikalt infolehte, sest siin on teile vajalikku teavet.

· Hoidke infoleht alles, et seda vajadusel uuesti lugeda.

· Kui teil on lisaküsimusi, pidage nõu oma arsti või apteekri või meditsiiniõega.

· Ravim on välja kirjutatud üksnes teile. Ärge andke seda kellelegi teisele. Ravim võib olla neile kahjulik, isegi kui haigusnähud on sarnased.
· Kui teil tekib ükskõik milline kõrvaltoime, pidage nõu oma arsti või apteekri või meditsiiniõega. Kõrvaltoime võib olla ka selline, mida selles infolehes ei ole nimetatud. Vt lõik 4.
Infolehe sisukord
1.
Mis ravim on Avamys ja milleks seda kasutatakse

2.
Mida on vaja teada enne Avamys’e kasutamist

3.
Kuidas Avamys’t kasutada

4.
Võimalikud kõrvaltoimed

5.
Kuidas Avamys’t säilitada

6.
Pakendi sisu ja muu teave

Ninasprei kasutamise sammsammuline juhend

1.
Mis ravim on Avamys ja milleks seda kasutatakse
Avamys (flutikasoonfuroaat) kuulub ravimite rühma, mida nimetatakse glükokortikoidideks. Avamys vähendab allergiast põhjustatud põletikku (nohu) ja seeläbi allergianähtusid.

Avamys ninaspreid kasutatakse allergilise nohu nähtude (nagu ninakinnisus, ninavoolus või sügelus ninas, aevastamine ning vesised, sügelevad ja punetavad silmad) raviks täiskasvanutel ning 6‑aastastel ja vanematel lastel.

Allergianähud võivad tekkida teatud aastaajal, kui neid põhjustab allergia heintaimede või puude õietolmu suhtes (heinapalavik), või esineda aastaringselt, kui neid põhjustab allergia loomade, tolmulestade või hallitusseente (need on mõned kõige sagedasemad allergeenid) suhtes.

2.
Mida on vaja teada enne Avamys’e kasutamist

Avamys’t ei tohi kasutada
· kui olete flutikasoonfuroaadi või selle ravimi mis tahes koostisosa (loetletud lõigus 6) suhtes allergiline.

Hoiatused ja ettevaatusabinõud
Lapsed ja noorukid
Mitte kasutada lastel vanuses alla 6 aasta.

Avamys:

· võib pikaajalise kasutamise korral põhjustada lastel kasvu aeglustumist. Arst kontrollib regulaarselt teie lapse kasvu ning tagab väikseima võimaliku toimiva annuse kasutamise. 

· võib põhjustada silmahaigusi, nagu glaukoom (silmasisese rõhu tõus) või katarakt (hallkae e silma läätse hägustumine). Öelge oma arstile, kui teil on neid haigusi esinenud kunagi varem või kui te märkate Avamys’e kasutamise ajal ähmast nägemist või muid nägemishäireid.

Muud ravimid ja Avamys

Teatage oma arstile või apteekrile, kui te kasutate või olete hiljuti kasutanud või kavatsete kasutada mis tahes muid ravimeid, kaasa arvatud ilma retseptita ostetud ravimeid. 

Eriti tähtis on arsti teavitada sellest, kui te kasutate või olete hiljuti kasutanud mõnda järgmistest ravimitest:

· hormoontabletid või süstitavad hormoonravimid

· hormoonkreemid

· astmaravimid

· ritonaviir või kobitsistaat, kasutatakse HIV raviks

· ketokonasool, kasutatakse seennakkuste raviks

Arst hindab, kas te tohite kasutada Avamys’t koos nende ravimitega. Kui te võtate mõnda nimetatud ravimitest, võib arst soovida teid hoolikalt jälgida, sest nende ravimite toimel võivad sageneda Avamys’e kõrvaltoimed.
Avamys’t ei tohi kasutada samaaegselt teiste steroide sisaldavate ninaspreidega.

Rasedus ja imetamine

Kui te olete rase või imetate, arvate end olevat rase või kavatsete rasestuda, pidage enne selle ravimi kasutamist nõu oma arstiga.

Kui te olete rase või planeerite rasedust, ärge kasutage Avamys’t, kui arst või apteeker ei ole seda soovitanud.

Kui te toidate last rinnaga, ärge kasutage Avamys’t, kui arst või apteeker ei ole seda soovitanud.

Autojuhtimine ja masinatega töötamine
Avamys’e mõju autojuhtimise ja masinatega töötamise võimele ei ole tõenäoline.

Avamys sisaldab bensalkooniumkloriidi

Ravim sisaldab 8,25 mikrogrammi bensalkooniumkloriidi pihustusannuses (27,5 mikrogrammi). Bensalkooniumkloriid võib põhjustada ninas ärritust või turset, eriti pikaajalisel kasutamisel. Kui teil tekib sprei kasutamisel ebamugavustunne, rääkige sellest oma arstile või apteekrile.

3.
Kuidas Avamys’t kasutada
Kasutage seda ravimit alati täpselt nii, nagu arst või apteeker on teile selgitanud. Ärge ületage soovitatud annust. Kui te ei ole milleski kindel, pidage nõu oma arsti või apteekriga.

Millal Avamys’t kasutada
· Kasutage ravimit üks kord päevas.

· Kasutage ravimit iga päev samal kellaajal.

See tagab ravitoime püsimise nii päeval kui öösel.

Kui kaua aega kulub Avamys’e toime avaldumiseni
Mõnel inimesel saabub täielik toime mitu päeva pärast Avamys’e esmakordset kasutamist. 

Ent tavaliselt saabub ravimi toime 8...24 tunni jooksul.

Kui palju ravimit kasutada

Täiskasvanud ning 12‑aastased ja vanemad lapsed
· Tavaline algannus on kaks pihustust kummassegi ninasõõrmesse üks kord päevas.

· Kui on saavutatud kontroll haigusnähtude üle, võib olla võimalik annuse vähendamine ühe pihustuseni kummassegi ninasõõrmesse üks kord päevas.

6...11‑aastased lapsed
· Tavaline algannus on üks pihustus kummassegi ninasõõrmesse üks kord päevas.

· Kui haigusnähud on väga rasked, võib arst suurendada annust kahe pihustuseni kummassegi ninasõõrmesse üks kord päevas, kuni on saavutatud kontroll haigusnähtude üle. Seejärel võib olla võimalik annuse vähendamine ühe pihustuseni kummassegi ninasõõrmesse üks kord päevas.

Kuidas ninaspreid kasutada

Avamys on praktiliselt ilma maitse ja lõhnata. Seda pihustatakse peene uduna ninna. Olge ettevaatlik, et sprei ei satuks silma. Silma sattumisel loputada silmi veega.

Ninasprei kasutamise sammsammuline juhend on toodud käesoleva infolehe lõpus pärast lõiku 6. Avamys‑ravist täieliku kasu saamiseks järgige juhendit tähelepanelikult.

· Vt Ninasprei kasutamise sammsammuline juhend pärast lõiku 6. 

Kui te kasutate Avamys’t rohkem, kui ette nähtud
Pidage nõu oma arsti või apteekriga.

Kui te unustate Avamys’t kasutada
Kui te unustate annuse manustamata, manustage see niipea kui meelde tuleb.

Kui on juba peaaegu käes järgmise annuse manustamise aeg, oodake kuni selle ajani. Ärge manustage kahekordset annust, kui annus jäi eelmisel korral manustamata.

Kui teil on lisaküsimusi selle ravimi kasutamise kohta või kui ninasprei kasutamine valmistab ebamugavust, pidage nõu oma arsti või apteekri või meditsiiniõega.

4.
Võimalikud kõrvaltoimed
Nagu kõik ravimid, võib ka see ravim põhjustada kõrvaltoimeid, kuigi kõigil neid ei teki.

Allergilised reaktsioonid: pöörduge otsekohe arsti poole

Avamys’e suhtes esineb allergilisi reaktsioone harva, vähem kui ühel inimesel 1000‑st. Väikesel arvul inimestel võivad allergilised reaktsioonid ilma ravita süveneda tõsisemaks, isegi eluohtlikuks probleemiks. Sümptomid on järgmised:

- viliseva hingamise, köha või hingamisraskuse teke

- järsku tekkiv nõrkus või peapööritus (mis võib viia minestuse või teadvuse kaotuseni)

- näopiirkonna turse

- nahalööbed või -punetus.

Paljudel juhtudel on need sümptomid vähem tõsiste kõrvaltoimete nähtudeks. Kuid teadke, et need võivad olla tõsised – seega ükskõik millise nimetatud sümptomi ilmnemisel:

Kontakteeruge arstiga niipea kui võimalik. 
Väga sageli esinevad kõrvaltoimed (võivad tekkida rohkem kui ühel inimesel 10‑st)

· Ninaverejooksud (üldiselt kerged), eriti kui te kasutate Avamys’t pidevalt üle 6 nädala.

Sageli esinevad kõrvaltoimed (võivad tekkida kuni ühel inimesel 10‑st)

· Ninalimaskesta haavandid – mis võivad põhjustada ärritusnähtusid või ebamugavustunnet ninas. Nina nuuskamisel võib erituda ka verd.

· Peavalu.

· Hingeldus.

Aeg‑ajalt esinevad kõrvaltoimed (võivad tekkida kuni ühel inimesel 100‑st)

· Valu, põletustunne, ärritusnähud, valulikkus või kuivus ninas.

Väga harva esinevad kõrvaltoimed (võivad tekkida kuni ühel inimesel 10 000-st)

· Väikesed augud (mulgustused) piki ninavaheseina, mis eraldab ninasõõrmeid.

Teadmata (esinemissagedust ei saa hinnata olemasolevate andmete alusel)

· Kasvu aeglustumine lastel.

· Ähmane nägemine või mööduvad nägemishäired ravimi pikaajalisel kasutamisel.

· Pingetunne rindkeres, mis põhjustab hingamisraskust.

· Häälekähedus, häälekadu.

· Maitsehäire, maitsetundlikkuse kadu, lõhnatundlikkuse kadu.

Ninna manustatavad kortikosteroidid võivad mõjutada hormoonide normaalset tootmist organismis, eriti kui kasutate pikaajaliselt suuri annuseid. Lastel võib see kõrvaltoime põhjustada kasvu aeglustumist.

Kõrvaltoimetest teatamine

Kui teil tekib ükskõik milline kõrvaltoime, pidage nõu oma arsti, apteekri või meditsiiniõega. Kõrvaltoime võib olla ka selline, mida selles infolehes ei ole nimetatud. Kõrvaltoimetest võite ka ise teatada riikliku teavitussüsteemi (vt V lisa) kaudu. Teatades aitate saada rohkem infot ravimi ohutusest.
5.
Kuidas Avamys’t säilitada

Hoidke seda ravimit laste eest varjatud ja kättesaamatus kohas.

Avamys ninaspreid on kõige parem hoida püstises asendis. Hoidke kate alati suletuna.

Ärge kasutage seda ravimit pärast kõlblikkusaega, mis on märgitud sildil ja karbil. Kõlblikkusaeg viitab selle kuu viimasele päevale. Avamys ninasprei tuleb ära kasutada 2 kuu jooksul pärast esmakordset avamist.

Mitte hoida külmkapis või sügavkülmas.

Ärge visake ravimeid kanalisatsiooni ega olmejäätmete hulka. Küsige oma apteekrilt, kuidas hävitada ravimeid, mida te enam ei kasuta. Need meetmed aitavad kaitsta keskkonda.

6.
Pakendi sisu ja muu teave

Mida Avamys sisaldab

-
Toimeaine on flutikasoonfuroaat. Iga pihustusannus sisaldab 27,5 mikrogrammi flutikasoonfuroaati.

-
Abiained on veevaba glükoos, dispergeeruv tselluloos, polüsorbaat 80, bensalkooniumkloriid, dinaatriumedetaat, puhastatud vesi (vt lõik 2).

Kuidas Avamys välja näeb ja pakendi sisu

Ravim on valge ninasprei suspensioon pumbaga varustatud merevaikklaasist pudelis. Pudel on tuhmvalges plastmassümbrises, millel on helesinine kate ja hoob. Ümbrises on aken, kust on näha pudeli sisu. Avamys on saadaval 30, 60 ja 120 annust sisaldavate pakenditena. Kõik pakendi suurused ei pruugi olla müügil.

Müügiloa hoidja ja tootja

Müügiloa hoidja:

GlaxoSmithKline Trading Services Limited 

12 Riverwalk
Citywest Business Campus

Dublin 24
Iirimaa
D24 YK11
Tootja:

Glaxo Wellcome S.A.

Avenida de Extremadura 3

09400 Aranda de Duero

Burgos

Hispaania

Lisaküsimuste tekkimisel selle ravimi kohta pöörduge palun müügiloa hoidja kohaliku esindaja poole.

	België/Belgique/Belgien

GlaxoSmithKline Pharmaceuticals s.a./n.v.

Tél/Tel: + 32 (0)10 85 52 00
	Lietuva
GlaxoSmithKline Trading Services Limited 
Tel: + 370 8000033


	България
GlaxoSmithKline Trading Services Limited
Teл.: + 359 80018205

	Luxembourg/Luxemburg

GlaxoSmithKline Pharmaceuticals s.a./n.v.

Belgique/Belgien

Tél/Tel: + 32 (0)10 85 52 00


	Česká republika

GlaxoSmithKline s.r.o.

Tel: + 420 222 001 111

cz.info@gsk.com


	Magyarország

GlaxoSmithKline Trading Services Limited
Tel.: + 36 80088309


	Danmark

GlaxoSmithKline Pharma A/S

Tlf.: + 45 36 35 91 00

dk-info@gsk.com


	Malta
GlaxoSmithKline Trading Services Limited
Tel: + 356 80065004


	Deutschland

GlaxoSmithKline GmbH & Co. KG

Tel.: + 49 (0)89 36044 8701

produkt.info@gsk.com


	Nederland

GlaxoSmithKline BV

Tel: + 31 (0)33 2081100


	Eesti
GlaxoSmithKline Trading Services Limited
Tel: + 372 8002640

	Norge

GlaxoSmithKline AS

Tlf: + 47 22 70 20 00



	Ελλάδα
GlaxoSmithKline Μονοπρόσωπη A.E.B.E.

Τηλ: + 30 210 68 82 100


	Österreich

GlaxoSmithKline Pharma GmbH

Tel: + 43 (0)1 97075 0

at.info@gsk.com



	España

GlaxoSmithKline, S.A.

Tel: + 34 900 202 700

es-ci@gsk.com


	Polska

GSK Services Sp. z o.o.

Tel.: + 48 (0)22 576 9000



	France

Laboratoire GlaxoSmithKline

Tél.: + 33 (0)1 39 17 84 44

diam@gsk.com

	Portugal

GlaxoSmithKline – Produtos Farmacêuticos, Lda.

Tel: + 351 21 412 95 00

FI.PT@gsk.com



	Hrvatska
GlaxoSmithKline Trading Services Limited
Tel: + 385 800787089
Ireland

GlaxoSmithKline Trading Services Limited

Tel: + 353 (0)1 4955000


	România
GlaxoSmithKline Trading Services Limited
Tel: + 40 800672524
Slovenija
GlaxoSmithKline Trading Services Limited
Tel: + 386 80688869 



	Ísland

Vistor hf.

Sími: + 354 535 7000

	Slovenská republika
GlaxoSmithKline Trading Services Limited
Tel: + 421 800500589 



	Italia

GlaxoSmithKline S.p.A.

Tel: + 39 (0)45 7741 111


	Suomi/Finland

GlaxoSmithKline Oy

Puh/Tel: + 358 (0)10 30 30 30




	Κύπρος
GlaxoSmithKline Trading Services Limited
Τηλ: + 357 80070017

	Sverige

GlaxoSmithKline AB

Tel: + 46 (0)8 638 93 00

info.produkt@gsk.com



	Latvija
GlaxoSmithKline Trading Services Limited
Tel: + 371 80205045
	





	
	


Infoleht on viimati uuendatud 
Täpne teave selle ravimi kohta on Euroopa Ravimiameti kodulehel: http://www.ema.europa.eu
NINASPREI KASUTAMISE SAMMSAMMULINE JUHEND

Kuidas ninasprei välja näeb

Ninasprei on merevaikklaasist pudelis, mis on plastmassümbrises – vt pilt a. See sisaldab 30, 60 või 120 annust sõltuvalt teile määratud pakendi suurusest.

[image: image1.emf]
Plastmassümbrises olevast aknast on näha, kui palju ravimit on pudelis alles. Uue 30 või 60 annust sisaldava pudeli puhul näete vedelikunivood, kuid uue 120 annust sisaldava pudeli puhul mitte, sest vedelikunivoo jääb aknast kõrgemale.

Kuus tähtsat asja, mida peab teadma ninasprei kasutamise kohta 

· Avamys on merevaikklaasist pudelis. Kui on vaja kontrollida, kui palju ravimit on pudelis alles, hoidke ninaspreid püstises asendis vastu heledat valgust. Te näete aknast vedeliku taset.

· Enne ninasprei esmakordset kasutamist tuleb seda tugevalt loksutada umbes 10 sekundit ilma katet eemaldamata. See on tähtis, sest Avamys on paks suspensioon, mis korralikul loksutamisel veeldub - vt pilt b. Pihustada saab ainult vedelat ravimit.

· Ravimi pihustamiseks ninasprei otsikust tuleb pihustusnupp lõpuni alla vajutada – vt pilt c. 

[image: image3.png]



· Kui nupu vajutamine pöidlaga on raskendatud, võite kasutada mõlemat kätt - vt pilt d.

· Hoidke ninasprei kate alati suletuna, kui te seda ei kasuta. Kate kaitseb tolmu eest, hoiab rõhku ja takistab otsiku ummistumist. Kui kate on suletud, ei saa pihustusnuppu kogemata alla vajutada.

· Ärge kunagi kasutage nõela ega muud teravat eset otsiku puhastamiseks. See kahjustab ninaspreid.

Ninasprei ettevalmistus kasutamiseks
Ninasprei tuleb ette valmistada:
· enne esmakordset kasutamist

· kui olete jätnud katte lahti 5 päevaks või ninaspreid ei ole kasutatud üle 30 päeva.

Ninasprei ettevalmistamine aitab tagada, et saate alati täisannuse ravimit. Järgige neid juhiseid:

1
Loksutage ninaspreid korralikult umbes 10 sekundit ilma katet eemaldamata. 
2
Eemaldage kate, vajutades pöidla ja nimetissõrmega selle külgedele – vt pilt e. 

3
Hoidke ninaspreid püstises asendis, seejärel kallutage ja suunake otsik endast eemale. 
4
Vajutage nupp lõpuni alla. Tehke seda vähemalt 6 korda, kuni õhku pihustub peent udu – vt pilt f.

Ninasprei on nüüd kasutamiseks valmis.

Ninasprei kasutamine

1 Loksutage ninaspreid korralikult. 
2 Eemaldage kate. 

3 Nuusake nina tühjaks, seejärel kallutage pead veidi ettepoole.

4 Viige otsik ühte ninasõõrmesse – vt pilt g. Suunake otsik veidi nina väliskülje, mitte ninavaheseina poole. See aitab ravimil jõuda õigesse kohta. 

5 Hingake nina kaudu sisse, vajutades samal ajal nupu lõpuni alla – vt pilt h. 

6
Eemaldage otsik ninast ja hingake välja läbi suu. 
7
Kui peate kummassegi ninasõõrmesse ravimit pihustama kaks korda, korrake punkte 4...6.

8
Teise ninasõõrme puhul korrake punkte 4...7. 
9
Sulgege ninasprei kate.
Ninasprei puhastamine

Pärast igakordset kasutamist:

1 Pühkige otsik ja katte sisepind üle puhta kuiva pabersalvrätiga – vt pildid i ja j. 

2
Ärge kasutage puhastamiseks vett. 

3
Ärge kunagi kasutage nõela või muud teravat eset otsiku puhastamiseks. 

4
Pärast kasutamist sulgege alati kate. 
Kui ninasprei ei tööta: 
· Kontrollige, kas ravimit on alles. Vaadake vedeliku taset aknast. Kui tase on väga madal, ei pruugi ravimi kogus olla piisav, et ninasprei töötaks.

· Kontrollige, kas ninasprei ei ole saanud kahjustada. 
· Kui arvate, et otsik on ummistunud, ärge kasutage nõela ega muud teravat eset selle avamiseks.

· Järgige juhiseid, mis on toodud lõigus „Ninasprei ettevalmistus kasutamiseks“.

· Kui ninasprei ikka ei tööta või kui sellest väljub vedelikku joana, viige ninasprei tagasi apteeki ja küsige nõu.

